SKRIFTLIG FORESPØRGSEL P-3107/01

af Torben Lund (PSE) til Kommissionen

(5. november 2001)

Om: EU's transportstøtte ødelægger naturrigdom i Østeuropa

EU støtter mange fornuftige projekter i Central- og Østeuropa. Men i forhold til TINA (Transport Infrastructure Needs Assessment) et netværk efter samme model som det transeuropæiske netværk (TEN), er ngo'ere og fagfolk bekymrede over, at transportudviklingen kan ødelægge vigtige fugleområder i Central- og Østeuropa. Hvis dette er tilfældet, vil det også være uforeneligt med eksisterende EU-lovgivning vedrørende naturbevaring. Disse problemer opstår bl.a. fordi der ikke laves tilstrækkelige miljøvurderinger, inden der bevilges penge til diverse projekter. TINA støttes bl.a. af EU gennem Den Europæiske Centralbank og ISPA.

Derfor bedes Kommissionen oplyse, om den vil sikre, at der gennemføres en strategisk miljømæssig vurdering af TINA-netværket, inden der tildeles yderligere støtte til udvikling af infrastruktur. I samme forbindelse vil jeg gerne høre, om Kommissionen kan garantere, at EU-støttede transportprojekter ikke ødelægger fugleområder?

Svar afgivet på Kommissionens vegne af Loyola de Palacio

(5. december 2001)

Transportnettet TINA er resultatet af tekniske drøftelser, der på Kommissionens initiativ blev ført med kandidatlandene mellem 1995 og 1999. Formålet var at fastlægge elementerne i det fremtidige transeuropæiske transportnet, som kommer til at omfatte disse lande, når de tiltræder EU. Derfor er TINA-nettet blevet udviklet i overensstemmelse med målsætningerne og de højt prioriterede områder for det transeuropæiske transportnet, jf. Europa-Parlamentets og Rådet beslutning nr. 1692/96/EF af 23. juli 1996 om Fællesskabets retningslinjer for udvikling af det transeuropæiske transportnet(1), der for nylig er blevet ændret ved Europa-Parlamentets og Rådet beslutning nr. 1346/2001/EF af 22. maj 2001(2). Ifølge disse retningslinjer er miljøbeskyttelse og overholdelse af EU's miljølovgivning et udtrykkeligt og ufravigeligt krav i forbindelse med etablering af nettet.

Derudover skal anvendelse af det strukturpolitiske førtiltrædelsesinstrument (ISPA) og finansiering fra Den Europæiske Investeringsbank ske i overensstemmelse med EU's politik og lovgivning på miljøområdet. I den forbindelse skal det bemærkes, at modtagerlandene er forpligtet til at overholde de procedurer, der er fastlagt i Rådets direktiv 85/337/EØF af 27. juni 1985 om vurdering af visse offentlige og private projekters indvirkning på miljøet(3), ændret ved Rådets direktiv 97/11/EF af 3. marts 1997(4). Ifølge dette direktiv skal der bl.a. gennemføres en bred høring af offentligheden, der også kan omfatte ngo'er. En lignende procedure ifølge Rådets direktiv 79/409/EØF af 2. april 1979 om beskyttelse af vilde fugle(5) og Rådets direktiv 92/43/EØF af 21. maj 1992 om bevaring af naturtyper samt vilde dyr og planter(6) finder også anvendelse i forbindelse med disse projekter.

Hvad angår det ærede medlems spørgsmål om en strategisk miljømæssig vurdering, må Kommissionen præcisere, at denne fremgangsmåde ikke indgår i etableringsplanerne for TINA-nettet, da der på det tidspunkt, hvor planerne blev lagt, endnu ikke forelå nogen fælles, anbefalet metode. Imidlertid blev reglerne om respekt for områder, der allerede er udpeget som økologiske følsomme, anvendt. Siden da har man udviklet og afprøvet analysemetoder med henblik på at gennemføre strategiske miljøvurderinger af transportinfrastrukturplaner, navnlig under det fjerde rammeprogram for forskning og teknologisk udvikling (FTU) og som led i pilotundersøgelser af trafikkorridorer.

Europa-Parlamentets og Rådets nylige direktiv 2001/42/EF af 27. juni 2001 om vurdering af bestemte planers og programmers indvirkning på miljøet(7), som omfatter strategisk miljøvurdering, skal være gennemført i medlemsstaterne i juli 2004. Ligesom de øvrige EU-bestemmelser finder denne lovgivning anvendelse i de central- og østeuropæiske kandidatlande fra det øjeblik, disse lande tiltræder EU. Som det fremgår af det forslag, Kommissionen vedtog den 2. oktober 2001(8), om ændring af beslutning nr. 1692/96/EF, vil Kommissionen desuden i alle kommende forslag om revision af retningslinjerne tage hensyn til strategiske miljøvurderinger af de følsomme dele af nettet ifølge ovennævnte direktivs principper.

I mellemtiden gør den gældende EU-lovgivning samt den nære dialog, som Kommissionen har etableret med ngo'erne på miljøbeskyttelsesområdet, det muligt at beskytte økologisk følsomme områder, navnlig fugleområder af international betydning, i forbindelse med EU-støttet udbygning af det transeuropæiske net i kandidatlandene.

(1) EFT L 228 af 9.9.1996.

(2) EFT L 185 af 6.7.2001.

(3) EFT L 175 af 5.7.1985.

(4) EFT L 73 af 14.3.1997.

(5) EFT L 103 af 25.4.1979.

(6) EFT L 206 af 22.7.1992.

(7) EFT L 197 af 21.7.2001.

(8) KOM(2001) 544 endelig udg.